Αυξήσεις-φωτιά στους φόρους εισοδήματος για όλα τα φυσικά πρόσωπα που δηλώνουν ετήσια εισοδήματα άνω των 7.000 ευρώ από μισθούς ή συντάξεις ή μηναία ποσά μισθών άνω των 500 ευρώ και μηνιαίες συντάξεις άνω των 580 ευρώ, καθώς επίσης και για όσους φορολογούμενους εμφανίζουν στην εφορία καθαρά κέρδη άνω των 35.000 ευρώ από την ατομική άσκηση επιχειρηματικών δραστηριοτήτων αναμένεται να προκύψουν από τις φορολογικές κλίμακες των εισοδημάτων του 2016, τις οποίες επιδιώκουν να επιβάλουν οι εκπρόσωποι των δανειστών στις διαπραγματεύσεις με την ελληνική κυβέρνηση.

ΣΤΟ ΜΑΤΙ ΝΕΑΣ «ΦΟΡΟΚΑΤΑΙΓΙΔΑΣ» ΜΙΣΘΩΤΟΙ ΚΑΙ ΣΥΝΤΑΞΙΟΥΧΟΙ

VIRAL ΕΙΔΗΣΕΙΣ

Σύμφωνα με τις απαιτήσεις των δανειστών:

1) Η κλίμακα φορολογίας των μισθών και των συντάξεων θα πρέπει να τροποποιηθεί ως προς το ύψος της χορηγούμενης έκπτωσης φόρου, ώστε αυτό να περιοριστεί από τα 2.100 στα 1.540 ευρώ και το έμμεσο αφορολόγητο όριο που θα προκύπτει να περιοριστεί από τα 9.545 στα 7.000 ευρώ. Επιπλέον, ο συντελεστής φόρου εισοδήματος 22% θα πρέπει να ισχύει για ετήσια εισοδήματα μέχρι 22.000 ευρώ, αντί 25.000 ευρώ που προβλέπει η ισχύουσα σήμερα κλίμακα. Αντιστοίχως, ο συντελεστής φόρου 32% θα πρέπει να ξεκινά πάνω από το επίπεδο των 22.000 ευρώ, αντί των 25.000 ευρώ που ξεκινά στην ισχύουσα σήμερα κλίμακα, και να εξακολουθεί να καταλήγει μέχρι το επίπεδο ετησίου εισοδήματος των 42.000 ευρώ. Πάνω από το επίπεδο των 42.000 ευρώ θα πρέπει να εξακολουθεί να ισχύει συντελεστής φόρου 42%.

Έτσι, η κλίμακα των μισθωτών και των συνταξιούχων θα πρέπει να διαμορφωθεί ως εξής:

* Τα πρώτα 22.000 ευρώ του ετησίου εισοδήματος θα εξακολουθούν να φορολογούνται με 22%.

* Τα επόμενα 20.000 ευρώ του ετησίου εισοδήματος, που αντιστοιχούν στο τμήμα ετησίου εισοδήματος από 22.001 έως 42.000 ευρώ, θα πρέπει να φορολογούνται με 32%.

* Στο τμήμα ετησίου εισοδήματος πάνω από τις 42.000 ευρώ θα εξακολουθεί να επιβάλλεται φόρος με συντελεστή 42%.

Ο φόρος που προκύπτει από την παραπάνω κλίμακα θα μειώνεται κατά 1.540 ευρώ για εισοδήματα μέχρι 21.000 ευρώ, ενώ για εισοδήματα πάνω από 21.000 ευρώ και μέχρι 42.000 ευρώ η όποια επιβάρυνση φόρου προκύπτει σύμφωνα με τα παραπάνω θα αυξάνεται κατά το 10% του ποσού κατά το οποίο το ετήσιο εισόδημα υπερβαίνει τις 21.000 ευρώ.

Για παράδειγμα, σε ετήσιο εισόδημα 22.000 ευρώ αντιστοιχεί φόρος 22%, δηλαδή 4.840 ευρώ. Από το ποσό του φόρου αυτού θα εκπίπτει ποσό 1.540 ευρώ και στη συνέχεια θα προστίθεται ένα ποσό φόρου ίσο με το 10% του ποσού των 1.000 ευρώ κατά το οποίο το εισόδημα των 22.000 ευρώ υπερβαίνει τα 21.000 ευρώ, δηλαδή θα προστίθεται το ποσό των 100 ευρώ. Έτσι, ο ετήσιος φόρος για το εισόδημα των 22.000 ευρώ θα ανέρχεται τελικά στο ποσό των 3.400 ευρώ (4.840 ευρώ – 1.540 ευρώ + 100 ευρώ = 3.400 ευρώ).

Σύμφωνα με τον «Ελεύθερο Τύπο», από την εφαρμογή αυτού του νέου συστήματος φορολόγησης των μισθών και των συντάξεων αναμένεται να προκύψουν για πρώτη φορά επιβαρύνσεις για όσους μισθωτούς και συνταξιούχους δηλώνουν ετησίως πάνω από 7.000 ευρώ και μέχρι 9.545 ευρώ που είναι το σημερινό επίπεδο του έμμεσου αφορολογήτου ορίου. Πρόκειται για εργαζόμενους που λαμβάνουν μηνιαίους μισθούς πάνω από 500 και μέχρι 800 ευρώ, καθώς επίσης και για συνταξιούχους με μηνιαίες απολαβές από 580 έως 800 ευρώ!

Οι επιβαρύνσεις θα κυμαίνονται, για παράδειγμα, από 220 έως 440 ευρώ ετησίως για όσους δηλώνουν ετήσια εισοδήματα από 8.000 – 9.000 ευρώ. Για όσους μισθωτούς και συνταξιούχους δηλώνουν ετησίως πάνω από 9.545 ευρώ θα προκύψουν υπέρμετρες αυξήσεις φορολογικών επιβαρύνσεων που θα κυμαίνονται από 560 έως και 860 ευρώ το χρόνο.